b'\n_START_ARTICLE_\nLupin III\n_START_SECTION_\nSiu\xc5\xbeetas\n_START_PARAGRAPH_\nKiekvienas \xe2\x80\x9eLupin III\xe2\x80\x9c projektas turi savo atskir\xc4\x85 siu\xc5\xbeet\xc4\x85. Pagrindin\xc4\x97 vis\xc5\xb3 projekt\xc5\xb3 siu\xc5\xbeeto a\xc5\xa1is sukasi apie tarptautin\xc4\xaf vag\xc4\xaf Arsene Lupin III. Su juo kartu per pasaul\xc4\xaf keliauja Daisuke Jugin (artimiausias bendra\xc5\xbeygis), Fujiko Mine \xe2\x80\x93 femme fatale ir Arsene did\xc5\xbeioji meil\xc4\x97, da\xc5\xbeniausiai kovojanti prie\xc5\xa1 j\xc4\xaf, Goemon Ishikawa XIII \xe2\x80\x93 fechtuotojas ir legendinis Japonijos nusikalt\xc4\x97lis. Paskui Lupin\xe2\x80\x98\xc4\x85 per vis\xc4\x85 pasaul\xc4\xaf seka pareig\xc5\xabnas Koichi Zenigata, kuris vis\xc4\x85 savo gyvenim\xc4\x85 paskyr\xc4\x97 Arsene persekiojimui, tik\xc4\x97damasis j\xc4\xaf kada nors are\xc5\xa1tuoti.\n_START_SECTION_\nVeik\xc4\x97jai\n_START_PARAGRAPH_\nArsene Lupin III \xe2\x80\x93 Arsene Lupin\xe2\x80\x98o an\xc5\xabkas ir labiausiai pasaulyje ie\xc5\xa1komas vagis. Da\xc5\xbenai jis kartu su savo gauja sukliudo daug rimtesniems nusikaltimams. Kartais jis atrodo nekompetentingas, ta\xc4\x8diau da\xc5\xbeniausiai b\xc5\xabna tikra \xc5\xa1arada j\xc4\xaf suimti norintiems teis\xc4\x97saugos pareig\xc5\xabnams: nepaisant to, kad daug syki\xc5\xb3 buvo suimtas, jis visada pasprunka. Arsene Lupin\xe2\x80\x98as jau\xc4\x8dia fanati\xc5\xa1k\xc4\x85 trauk\xc4\x85 \xc4\xafvairiausiems fantasti\xc5\xa1kiems prietaisams \xe2\x80\x93 tai labiausiai atsiskleid\xc5\xbeia filme \xe2\x80\x9eCastle of Cagliostro\xe2\x80\x9c. Jo akla meil\xc4\x97 Fujiko Mine, matyt, sunkiausias dalykas gyvenime, d\xc4\x97l kurio jis nuolat patenka \xc4\xaf nepageidaujamas situacijas._NEWLINE_Daisuke Jigen \xe2\x80\x93 Lupin\xe2\x80\x98o snaiperis. Jis i\xc5\xa1sitraukia ginkl\xc4\x85 per 3 milisekundes ir \xc5\xa1audo nuostabiai taikliai. Akis \xc5\xa1is \xc5\xa1aulys slepia po skryb\xc4\x97le, kuri suteikia jam paslapting\xc4\x85 i\xc5\xa1vaizd\xc4\x85. Skryb\xc4\x97l\xc4\x97 suteikia jo \xc5\xa1\xc5\xabviams mirtino taiklumo, mat j\xc4\x85 Daisuke Jigen naudoja susikaupdamas ir nusitaikydamas. \xc5\xa0is \xc5\xa1aulys \xe2\x80\x93 profesionaliai naudojasi visais \xc4\xafmanomais \xc5\xa1aunamaisiais ginklais. Playstation 2 \xc5\xbeaidimo \xe2\x80\x9eTreasure of the Sorcerer King\xe2\x80\x9c prad\xc5\xbeioje Daisuke Jigen susirinko savo ginkl\xc4\x85 i\xc5\xa1 \xc4\xafvairiausi\xc5\xb3 dali\xc5\xb3 ir per duris nu\xc5\xa1ov\xc4\x97 prie\xc5\xa1\xc4\x85 dar nesp\xc4\x97jus jam pabelsti dur\xc5\xb3 belstuku._NEWLINE_Goemon Ishikawa XIII \xe2\x80\x93 tryliktos kartos samurajus i\xc5\xa1davikas, kil\xc4\x99s i\xc5\xa1 realios istorin\xc4\x97s asmenyb\xc4\x97s Goemon Ishikawa. Jis turi kard\xc4\x85, vadinam\xc4\x85 Zantetsuken, kas rei\xc5\xa1kia \xe2\x80\x9eplien\xc4\x85 kertantis kardas\xe2\x80\x9c, ir juo gali perkirsti absoliu\xc4\x8diai visk\xc4\x85. Zantetsuken da\xc5\xbeniausiai naudojamas kapojant negyvus daiktus, kuriuos Goemon Ishikawa laiko nevertais jo kardo a\xc5\xa1men\xc5\xb3. Perkirt\xc4\x99s tok\xc4\xaf daikt\xc4\x85 jis da\xc5\xbenai sumurma \xe2\x80\x9e\xc5\xa0tai ir dar kart\xc4\x85 a\xc5\xa1 perkirtau nenauding\xc4\x85 daikt\xc4\x85\xe2\x80\x9c. Jo kardu perkirsti daiktai i\xc5\xa1siskiria \xc4\xaf dalis prab\xc4\x97gus vos kelioms sekund\xc4\x97s dalims po mostel\xc4\x97jimo. \xc5\xa0is veik\xc4\x97jas da\xc5\xbeniausiai labai tylus ir Lupin\xe2\x80\x98o \xc5\xbeygiuose aktyviai dalyvauja re\xc4\x8diau nei Daisuke Jigen._NEWLINE_Fujiko Mine \xe2\x80\x93 Lupin\xe2\x80\x98o meil\xc4\x97. Kartais ji b\xc5\xabna Lupin\xe2\x80\x98o bendrinink\xc4\x97, kartais \xe2\x80\x93 var\xc5\xbeov\xc4\x97, puikiai suprasdama, kad aklai \xc4\xafsimyl\xc4\x97j\xc4\x99s Lupin\xe2\x80\x98as visada atleis jai \xc5\xa1iuos dvigubus \xc5\xbeaidimus. Fujiko Mine \xe2\x80\x93 inteligenti\xc5\xa1ka ir stipri asmenyb\xc4\x97, da\xc5\xbenai i\xc5\xa1naudojanti moteri\xc5\xa1kus privalumus ir gaudama i\xc5\xa1 vis\xc5\xb3 vyr\xc5\xb3 visk\xc4\x85, ko tik geid\xc5\xbeia. Ypa\xc4\x8d da\xc5\xbenai ji \xc4\xafduoda Lupin\xe2\x80\x98\xc4\x85 inspektoriui Zenigata ar kuriam kitam pagrindinio veik\xc4\x97jo prie\xc5\xa1ui mainais \xc4\xaf savo laisv\xc4\x99 arba dal\xc4\xaf grobio. Nors Lupin\xe2\x80\x98as \xc5\xbeino, kad Fujiko Mine tik naudojasi juo, jai vis tiek da\xc5\xbenai pavyksta pasprukti su dalimi ar visu jo grobiu._NEWLINE_Inspektorius Zenigata (pilnas vardas Koichi Zenigata) \xe2\x80\x93 policijos inspektorius, dirbantis Interpolui. Jo gyvenimo tikslas \xe2\x80\x93 suimti Arsene Lupin\xe2\x80\x98\xc4\x85 III. Zenigata sukurtas pagal \xc4\xaf\xc5\xbeym\xc5\xb3 kovotoj\xc4\x85 su nusikalt\xc4\x97liais Zenigata Heiji. Zenigata ir Lupin\xe2\x80\x98as \xe2\x80\x93 pik\xc4\x8diausi prie\xc5\xa1ai, ta\xc4\x8diau kai kur jie vaizduojami kaip draugai: pilnametra\xc5\xbeiame televizijos filme \xe2\x80\x9eOrders to Assassinate Lupin\xe2\x80\x9c Zenigata nuolat padeda Lupin\xe2\x80\x98o gaujai i\xc5\xa1sikapstyti po to, kai Interpolo vald\xc5\xbeia nu\xc5\xa1alina Zenigata nuo Lupin\xe2\x80\x98o bylos. Prie\xc5\xa1ingai nei filmuose, kuriuose inspektorius vaizduojamas kompetentingas, bet l\xc4\x97tai m\xc4\x85stantis, mangoje jis labai gudrus ir stiprus Lupin\xe2\x80\x98o konkurentas.\n_START_SECTION_\nManga\n_START_PARAGRAPH_\nPirmoji manga buvo leista leidybin\xc4\x97s kompanijos \xe2\x80\x9eFutabasha\xe2\x80\x9c \xc5\xbeurnale \xe2\x80\x9eWeekly Manga Actions\xe2\x80\x9c nuo 1967 met\xc5\xb3 rugpj\xc5\xab\xc4\x8dio iki 1972 met\xc5\xb3 baland\xc5\xbeio. Monkey Punch mangos pagrindinis veik\xc4\x97jas buvo Arsene Lupin an\xc5\xabkas, ta\xc4\x8diau jam buvo toli gra\xc5\xbeu iki inteligenti\xc5\xa1ko senelio. Pirmose komikso serijose Lupin\xe2\x80\x98as III buvo vaizduojamas kaip seksualinis maniakas, nenumaldomai geid\xc5\xbeiantis moter\xc5\xb3 ir niekaip nepasitenkinantis. Pama\xc5\xbeu \xc5\xa1is veik\xc4\x97jas keit\xc4\x97si ir tapo malonus ir inteligenti\xc5\xa1kas._NEWLINE_Antroji mangos dalis \xe2\x80\x9eShin Lupin III\xe2\x80\x9c, \xc5\xbeinoma kaip \xe2\x80\x9eLupin III \xe2\x80\x93 World\xe2\x80\x98s Most Wanted\xe2\x80\x9c, buvo prad\xc4\x97ta leisti 1977 met\xc5\xb3 bir\xc5\xbeel\xc4\xaf. Antr\xc4\x85j\xc4\x85 komikso dal\xc4\xaf sudaro 180 skyri\xc5\xb3. Tre\xc4\x8dioji mangos dalis \xe2\x80\x9eLupin III S\xe2\x80\x9c prad\xc4\x97ta 1997 metais, ta\xc4\x8diau Monkey Punch jau nedalyvavo \xc5\xa1iame projekte. Istorija buvo para\xc5\xa1yta Satazomi Takaguchi, o komiks\xc4\x85 nupie\xc5\xa1\xc4\x97 Shusay. Monkey Punch gr\xc4\xaf\xc5\xbeo dirbti prie ketvirtosios komikso dalies, ta\xc4\x8diau \xc4\x8dia dailininku buvo Manatsuki Yamakami. Ketvirtosios mangos dalys leistos nuo 1998 iki 2004 met\xc5\xb3. Dabar leid\xc5\xbeiamo komikso \xe2\x80\x9eLupin III M\xe2\x80\x9c istorijos autorius tas pats Monkey Punch, dailininkas Miyama Yukio. Manga publikuojama oficialiame \xe2\x80\x9eLupin III\xe2\x80\x9c \xc5\xbeurnale. Kas tris m\xc4\x97nesius leid\xc5\xbeiamame \xc5\xbeurnale galima rasti naujien\xc5\xb3, susijusi\xc5\xb3 su \xe2\x80\x9eLupin III\xe2\x80\x9c bei gerb\xc4\x97j\xc5\xb3 lai\xc5\xa1k\xc5\xb3, pie\xc5\xa1ini\xc5\xb3.\n_START_SECTION_\nEkranizacijos\n_START_PARAGRAPH_\n1969 metais Masaaki Osumi band\xc4\x97 pastatyti film\xc4\x85 apie Lupin\xe2\x80\x98\xc4\x85. Buvo sukurtos dvi bandomojo filmo versijos, kuriose animacija niekuo nesiskyr\xc4\x97, ta\xc4\x8diau \xc4\xafgarsino juos skirtingi aktoriai. D\xc4\x97l kilusi\xc5\xb3 finansini\xc5\xb3 problem\xc5\xb3, \xc5\xa1ie filmai taip ir nepasiek\xc4\x97 kino teatr\xc5\xb3. Masaaki Osumi i\xc5\xa1 \xc5\xa1i\xc5\xb3 film\xc5\xb3 padar\xc4\x97 kelias pirm\xc4\x85sias televizinio serialo apie Lupin\xe2\x80\x98\xc4\x85 serijas._NEWLINE_Pirmosios televizijos serialo apie Lupin\xe2\x80\x98\xc4\x85 serijos pasirod\xc4\x97 1971 metais, YTV televizijoje. Paskutin\xc4\x97, 23 serija, pasirod\xc4\x97 1972 metais._NEWLINE_Antrasis \xe2\x80\x9eLupin III\xe2\x80\x9c serialas pasirod\xc4\x97 1977 metais, NTV kanale. \xc4\x8cia buvo parodytos 155 \xc5\xa1io serialo serijos (iki 1980-\xc5\xb3j\xc5\xb3). 145 ir 155 serijos buvo kurtos animatoriaus Hayao Miyazaki \xe2\x80\x93 jomis jis u\xc5\xbebaig\xc4\x97 savo mokym\xc4\x85si kurti animacij\xc4\x85 ir per\xc4\x97jo prie pilnametra\xc5\xbei\xc5\xb3 film\xc5\xb3._NEWLINE_Tre\xc4\x8diasis televizinio serialo sezonas NTV kanalu prasid\xc4\x97jo 1984 metais. Buvo parodyta 50 serij\xc5\xb3, kurios pasibaig\xc4\x97 1985 m._NEWLINE_Pirmasis animuotas pilnametra\xc5\xbeis filmas, kuriame vaidino \xe2\x80\x9eLupin III\xe2\x80\x9c veik\xc4\x97jas buvo parodytas 1978 metais ir vadinosi tiesiog \xe2\x80\x9eLupin III\xe2\x80\x9c. V\xc4\x97liau jis buvo i\xc5\xa1leistas kaip \xe2\x80\x9eLupin vs Clone\xe2\x80\x9c, \xe2\x80\x9eMystery of Mamo\xe2\x80\x9c bei \xe2\x80\x9eSecret of Mamo\xe2\x80\x9c._NEWLINE_1979 metais Hajao Mijadzaki pastat\xc4\x97 film\xc4\x85 \xe2\x80\x9eCastle of Cagliostro\xe2\x80\x9c. \xc5\xa0is filmas buvo pripa\xc5\xbeintas geriausiu vis\xc5\xb3 laik\xc5\xb3 anime ir buvo juo iki \xe2\x80\x9eNausica\xc3\xa4 of the Valey of the Wind\xe2\x80\x9c pasirodymo._NEWLINE_Po \xe2\x80\x9eCastle of Cagliostro\xe2\x80\x9c pasirod\xc4\x97 dar du pilnametra\xc5\xbeiai animaciniai filmai: \xe2\x80\x9eLegend of the Goldo f Babylon\xe2\x80\x9c (1985) ir \xe2\x80\x9eTo Hell with Nostradamus\xe2\x80\x9c (1995). 1996 metais pasirod\xc4\x97 paties Monkey Punch re\xc5\xbeisuotas dar vienas pilnametra\xc5\xbeis animacinis filmas apie Lupin\xe2\x80\x98\xc4\x85 \xe2\x80\x9eDead or Alive\xe2\x80\x9c._NEWLINE_VHS formatu istorijos apie Lupin\xe2\x80\x98\xc4\x85 buvo i\xc5\xa1leistos dukart: 1987 metais \xe2\x80\x9eThe Plot of the Fuma Clan\xe2\x80\x9c ir 2002 metais \xe2\x80\x9eRupan Sensei: ikiteita majutsushi\xe2\x80\x9c (Return of the Magician)._NEWLINE_1998 metais pastatytas miuziklas \xe2\x80\x9eLupin III \xe2\x80\x93 I\xe2\x80\x98m Lupin\xe2\x80\x9c.\n_START_SECTION_\nVideo \xc5\xbeaidimai\n_START_PARAGRAPH_\n1983 metais Jungtin\xc4\x97se Amerikos valstijose pasirod\xc4\x97 video \xc5\xbeaidimas pagal \xe2\x80\x9eLupin III\xe2\x80\x9c bei pilnametra\xc5\xbeius animacinius filmus \xe2\x80\x9eLupin vs Clone\xe2\x80\x9c ir \xe2\x80\x9eThe Castle of Cagliostro\xe2\x80\x9c \xe2\x80\x93 Cliff Hanger._NEWLINE_2002 metais pasirod\xc4\x97 \xe2\x80\x9ePlaystation 2\xe2\x80\x9c skirtas \xc5\xbeaidimas \xe2\x80\x9eLupin III: Treasure of Sorcerer King\xe2\x80\x9c._NEWLINE_Daugyb\xc4\x97 video \xc5\xbeaidim\xc5\xb3, susijusi\xc5\xb3 su Lupin\xe2\x80\x98u, buvo i\xc5\xa1leista Japonijoje. \xc4\x8cia iki \xc5\xa1iol populiariausias 2007 metais i\xc5\xa1leistas Playstation 2 skirtas \xc5\xbeaidimas \xe2\x80\x9eRupan Sansei: Rupan niwa shi o, Zenigata niwa koi o\xe2\x80\x9c.\n_START_SECTION_\nMuzika\n_START_PARAGRAPH_\nPirmam televizijos serialui muzik\xc4\x85 k\xc5\xabr\xc4\x97 Takeo Yamashita. Antram televizijos serialui, pilnametra\xc5\xbeiams filmams, \xc5\xbeaidimams muzik\xc4\x85 suk\xc5\xabr\xc4\x97 \xe2\x80\x9eBanpresto\xe2\x80\x9c kompanijoje dirb\xc4\x99s Yuji Ohno._NEWLINE_\xe2\x80\x9eGeneon Entertainment\xe2\x80\x9c i\xc5\xa1leido du muzikinius CD Amerikoje: 2003 met\xc5\xb3 saus\xc4\xaf trylikos remiks\xc5\xb3 kompakt\xc4\x85 \xe2\x80\x9eLupin the 3rd:Sidebur club mix\xe2\x80\x9c pagal televizinio serialo muzikines temas ir 2003 met\xc5\xb3 baland\xc4\xaf \xe2\x80\x9eLupin the 3rd Original Soundtrack\xe2\x80\x9c su penkiolika \xc4\xafra\xc5\xa1\xc5\xb3 i\xc5\xa1 antrojo televizijos serialo.'